Komission tiedonanto neuvostolle Komission osallistumisesta Maailman antidopingtoimistoon ja sen rahoittamiseen /* KOM/2002/0220 lopull. */





KOMISSION TIEDONANTO NEUVOSTOLLE - Komission osallistumisesta Maailman antidopingtoimistoon ja sen rahoittamiseen 1. Johdanto Wienissä 11.-12. joulukuuta 1998 kokoontunut Eurooppa-neuvosto korosti päätelmissään "olevansa huolestunut dopingaineiden yleisestä ja huolestuttavasta käytöstä urheilussa, mikä heikentää urheilun etiikkaa ja on vaaraksi kansanterveydelle". Eurooppa-neuvosto reagoi näin dopingiin liittyviin skandaaleihin, jotka vaikuttivat vuonna 1998 voimakkaasti yleiseen mielipiteeseen erityisesti Ranskan ympäriajon yhteydessä. Eurooppa-neuvosto on korostanut asiaan liittyvien toimien tärkeyttä Euroopan unionin tasolla ja kehottanut jäsenvaltioita "tarkastelemaan yhdessä komission ja kansainvälisten urheilualan elinten kanssa mahdollisia toimenpiteitä tämän vitsauksen torjumisen tehostamiseksi". Yksi ensimmäisistä tähän kehotukseen vastaavista toimista oli jäsenvaltioiden ja Euroopan komission osallistuminen Kansainvälisen olympiakomitean (KOK) Lausannessa helmikuussa 1999 järjestämään maailmanlaajuiseen dopingkonferenssiin. Konkreettisin tulos tästä konferenssista on Maailman antidopingtoimiston (WADA) perustaminen. Jäsenvaltiot ja Euroopan komissio ovat myös olleet aktiivisesti mukana tämän organisaation perustamisessa. Uuden organisaation riippumattomuuden ja avoimuuden takaamiseksi Lausannessa päätettiin olympialiikkeen ja viranomaisten osallistuvan yhdessä muun muassa WADAn johtamiseen ja rahoittamiseen. Jäsenvaltiot ja komissio neuvottelivat 1. tammikuuta 2002 päättyneestä kahden vuoden siirtymäkaudesta, jonka aikana viranomaisten ei tarvinnut osallistua toimiston rahoittamiseen. Tänä aikana toimiston toiminnan rahoitti kokonaisuudessaan KOK. Jäsenvaltiot ja komissio saivat myös vaadittua, että uuden organisaation vuosittainen talousarvio hyväksytään hallintoneuvoston jäsenten yksimielisellä päätöksellä. Näillä kahdella varauksella KOK talletti WADAn perussäännön 10. marraskuuta 1999. Neuvosto katsoi, että on ryhdyttävä tarpeellisiin järjestelyihin jäsenvaltioiden ja Euroopan yhteisön roolin määrittämiseksi WADAssa, ja antoi 4. joulukuuta 2000 päätelmät [1] dopingin torjunnasta. Näissä päätelmissään neuvosto [1] EYVL C 356, 12.12.2000, s. 1. - päätti, että Euroopan yhteisön ja sen jäsenvaltioiden osallistumisesta WADAn hallintoneuvostoon vastaavat neuvoston kulloinenkin puheenjohtaja ja yksi komission jäsen - pani merkille, että WADAn toimia koskevista yhteisön menoista päätetään talousarviota koskevasta kurinalaisuudesta tehdyn toimielinten välisen sopimuksen [2] mukaisesti; merkittävät yhteisön menot edellyttävät erityisesti, että komission ehdotuksesta hyväksytään toimenpide, jolla on asianmukainen oikeusperusta. [2] EYVL C 172, 18.6.1999, s. 1. Tämän tiedonannon tavoitteena on kertoa neuvostolle siitä, miten komissio on pannut nämä päätelmät täytäntöön erityisesti edustuksen ja rahoituksen osalta, sekä tarkastella yhteisön ja WADAn tulevia suhteita. 2. Komission toiminta Näiden päätelmien antamisen jälkeen komissio on toteuttanut seuraavat kaksi täydentävää toimea: - Se nimitti Viviane Redingin komission edustajaksi WADAn hallintoneuvostoon. - Se käynnisti valmistelutyöt tavoitteena esitellä Euroopan parlamentin ja neuvoston päätösehdotus WADAn toimintabudjetin rahoittamisesta. 3. Rahoittamista koskevat ehdot Kuten 1 kohdassa todettiin, WADAn alkuperäisen perussäännön mukaan hallintoneuvoston on hyväksyttävä talousarvio yksimielisesti. WADAn hallintoneuvoston ensimmäisessä kokouksessa 13. tammikuuta 2000 tehtiin kuitenkin päätös, jolla WADAn perussääntöä muutettiin siten, että talousarviosta ei tarvitse päättää yksimielisesti vaan kahden kolmasosan enemmistöllä. Yhteisöä edustava komissio ei voinut vastustaa tätä perussäännön muutosta, koska sillä oli WADAssa pelkästään tarkkailija-asema. Tämän muutoksen huomioon ottaen komissio esitti WADAlle kaksi välttämätöntä ehtoa, joiden on täytyttävä, jotta komissio voisi tehdä ehdotuksen yhteisön rahoituksesta WADAlle ja turvata budjettivallan käyttäjän etuoikeudet. Kyse on seuraavista ehdoista: - on laadittava riittävän tarkat budjettiennusteet seuraaviksi viideksi vuodeksi - WADAn perussääntöä on muutettava, jotta yhteisö ei joutuisi vastoin tahtoaan hyväksymään sitovia budjettipäätöksiä. 4. Neuvottelut WADAn kanssa Komissio on useaan otteeseen muistuttanut WADAn vastuussa olevia henkilöitä näistä kahdesta ehdosta, jotka ovat välttämättömiä budjettivallan käyttäjän etuoikeuksien ottamiseksi huomioon. Viviane Reding ilmoitti ottaessaan 21. elokuuta 2001 vastaan tehtävänsä WADAn hallintoneuvostossa WADAn puheenjohtajalle Richard Poundille, miten tärkeää on ottaa huomioon nämä vaatimukset. Komissio voi tehdä ehdotuksen yhteisön rahoituksesta WADAlle ainoastaan, jos nämä ehdot otetaan huomioon. Aiheesta keskusteltiin WADAn hallintoneuvoston kokouksessa Lausannessa 3. joulukuuta 2001. Tällöin kävi ilmi, ettei yhteisön ja WADAn budjettisääntöjä voida sovittaa yhteen, minkä WADAn puheenjohtajakin totesi. [3] [3] WADAn puheenjohtaja Richard Pound kirjoitti 11. joulukuuta 2001 Viviane Redingille kirjeen, jossa hän toteaa, että kaikkien parhaasta tahdosta huolimatta näyttää siltä, että yhteisön malli ei sovellu WADAan. Tilanne oli seuraava: - WADA ei halunnut muuttaa perussääntöään siten, että budjettipäätökset tehtäisiin yksimielisesti (mikä tarkoittaa, että yhteisö saattaisi joutua hyväksymään budjettivelvoitteita vastoin tahtoaan ja ilman budjettivallan käyttäjän etukäteishyväksyntää). - WADAn puheenjohtaja ei voinut antaa muuta kuin suullisen lupauksen siitä, ettei budjettikattoa ylitettäisi seuraavien viiden vuoden aikana. Hallintoneuvosto voi kuitenkin muuttaa budjetin enimmäismääriä vuosittain kahden kolmasosan enemmistöllä. 5. Päätelmät Näissä olosuhteissa komission edustaja ei pysty puolustamaan talousarvioon liittyviä yhteisön etuoikeuksia WADAssa. Tämän vuoksi Viviane Reding joutui pidättymään äänestämästä WADAn vuoden 2002 talousarviosta ja ilmoittamaan, ettei hän voisi esittää WADAn rahoittamista koskevaa päätösehdotusta, minkä hän ilmoitti komissiolle 5. joulukuuta 2001. [4] [4] (PV (2001)1547), 5. joulukuuta 2001, (SEC (2001) 1976). Edustuksen osalta on syytä muistuttaa, että WADAn perussäännön 6 artiklan mukaan WADAn hallintoneuvostoon osallistumisen edellytyksenä on rahoitusosuuden suorittaminen sen talousarvioon. Koska tällaisen maksuosuuden suorittaminen ei ole mahdollista, yhteisöä edustava komissio päätti - peruuttaa Viviane Redingin nimityksen komission edustajaksi WADAn hallintoneuvostoon - ilmoittaa Euroopan unionin neuvostolle toteutetuista toimista ja tehdyistä päätöksistä.